22-vuotias mies sai viiden vuoden vankeusrangaistuksen törkeästä lapsenraiskauksesta.

Keski-Suomen käräjäoikeus antoi tuomiosta julkisen selosteen. MIKA RINNE

Keski-Suomen käräjäoikeus on tuominnut 22-vuotiaan Amini Nurmohammadin törkeästä lapsenraiskauksesta viiden vuoden pituiseen vankeusrangaistukseen.

Kyse on ensimmäisestä syytteen mukaisesti tuomitusta törkeästä lapsenraiskauksesta. Tuomiosta kertoi ensimmäisenä Keskisuomalainen. Rangaistussäännös tuli voimaan viime huhtikuussa. Poliisi on puolen vuoden aikana tutkinut useita rikosepäilyjä mainitulla nimikkeellä. Ensimmäinen syyte törkeästä lapsenraiskauksesta hylättiin Helsingin käräjäoikeudessa, kertoi Helsingin Sanomat viime kesänä.

Käräjäoikeuden mukaan Nurmohammad syyllistyi törkeään lapsenraiskaukseen Jyväskylän Kortepohjassa viime toukokuussa. Uhriksi joutui 14-vuotias tyttö.

Oikeuden mukaan tekoaikaan 21-vuotias mies oli ottanut tyttöä ranteesta kiinni kadulla ja vienyt tämän kädestä kiinni pitäen väkisin kerrostaloasuntoon. Tyttö oli yrittänyt päästä pakoon asunnosta, mutta hän ei saanut ulko-oven lukitusta auki.

Mies löi pakoon yrittänyttä tyttöä kädellä tai jollain esineellä päähän. Tämän jälkeen mies riisui uhrin housut ja pakotti kanssaan sukupuoliyhteyteen. Tyttö koetti vastustella sanallisesti ja tekemällä fyysistä vastarintaa, mutta mies jatkoi rikosta.

Uhrille aiheutui raiskauksesta kipua, särkyä, voimakasta ahdistusta ja traumaperäinen stressihäiriö, jota joudutaan hoitamaan viikoittain.

Käräjäoikeus piti miehen tekemää rikosta törkeänä. Raiskauksen kohteena oli lapsi. Teon osapuolten iässä sekä henkisessä ja ruumiillisessa kypsyydessä oli suuri ero.

Oikeuden mukaan mies loukkasi vakavalla tavalla uhrin ihmisarvoa, vapautta, kunniaa ja seksuaalista itsemääräämisoikeutta.

Kiisti raiskauksen

Mies on kiistänyt raiskauksen, mutta myöntänyt syyllistyneensä lapsen seksuaaliseen hyväksikäyttöön. Miehen mukaan osapuolet menivät yhdessä asuntoon, jossa he ainoastaan suutelivat ja halailivat sängyllä.

Käräjäoikeus piti miehen syyllisyyttä tukevana todisteena poliisin asunnon kaapista löytämän lakanan tahraa, josta rikosteknisessä tutkimuksessa löytyi tytön DNA-tunniste. Muun muassa tämä seikka heikensi oikeuden mielestä miehen kertomuksen luotettavuutta.

Oikeus määräsi miehen korvaamaan uhrille loukkauksen aiheuttamasta kärsimyksestä 10 000 euroa. Lisäksi hänet velvoitettiin korvaamaan kivusta, särystä ja muusta tilapäisestä haitasta sekä traumaperäisestä stressihäiriöstä 5500 euroa. Mies joutuu myös maksamaan oikeudenkäyntikuluja yli 4600 euroa.

Mies velvoitettiin korvaamaan myös uhrin hoidosta tämän vanhemmille aiheutuneita ansionmenetyksiä ja matkakuluja noin 2800 euroa.

Nurmohammad määrättiin pidettäväksi edelleen vangittuna. Hän on ilmoittanut tyytymättömyyttään koko tuomioon.